google/wiki40b huggingface dataset:
UV kartēšana

UV kartēšana

Šis process projicē tekstūras karti 3D objektā. Apzīmējumi “U” un “V” norāda uz 2D tekstūras asīm, jo apzīmējumi “X”, “Y” un “Z” tiek jau izmantoti, lai apzīmētu 3D objekta asis telpā.
Ar UV teksturēšanu 3D objekta veidojošajiem poligoniem var piešķirt tādu krāsu, kāda ir attēlā. Šo attēlu sauc par UV tekstūras karti, bet pēc būtības tas ir vienkāršs attēls. UV kartēšanas process sevī iekļauj attēla pikseļu piesaistīšanu kartēšanas virsmai poligonā. Parasti tas tiek darīts “programmiski”, kopējot trijstūra formas bildes fragmentus un ielīmējot tos trijstūra objektā.  UV ir XY alternatīva; tas kartē tikai tekstūras laukumu, nevis objekta ģeometrisko laukumu. Bet renderēšanas aprēķināšana izmanto UV tekstūras koordinātes, lai noteiktu, kā zīmēt 3D virsmas.
Piemērā pa labi ir dota sfēra, kurai ir rūtaina tekstūra. Pirmajā variantā UV kartēšana nav izmantota, bet otrajā variantā UV kartēšana ir pielietota.
Kad modelis tiek radīts kā poligonu dzīslojums, izmantojot 3D modelētāju, UV koordinātes var tikt ģenerētas katrai dzīslojumā esošajai virsotnei. Ja dzīslojums ir UV sfēra, tad, piemēram, modelētājs var to pārveidot ģeogrāfiskajā projekcijā. Kad modelis ir atšķetināts, tad lietotājs var veidot tekstūru katram trijstūrim individuāli, izmantojot atšķetināto dzīslojumu kā sagatavi. Kad scēna ir norenderēta, tad katrs trijstūris tiks kartēts attiecīgajā tekstūrā.
UV karte var tikt izveidota dažādos veidos: automātiski, izmantojot speciālas programmatūras, lietotājs pats manuāli to izveido, vai arī kombinējot abus iepriekš minētos veidus. Parasti UV karte tiek automātiski ģenerēta un tad lietotājs to pielāgo un optimizē, lai samazinātu vīles un pārklāšanos. Ja modelis ir simetrisks, tad lietotājs var pārklāt pretējos trijstūrus, lai nodrošinātu zīmēšanu/veidošanu abās pusēs vienlaicīgi.
UV koordinātes ir pielāgotas virsmām, nevis virsotnēm. Tas nozīmē, ka dalītai virsotnei var būt atšķirīgas UV koordinātas.
UV kartēšanas process vienkāršākajā variantā iekļauj trīs darbības: atšķetināt dzīslojumu, izveidot tekstūru un to pievienot.

Sfērā atrast UV

Katram sfēras punktam jāaprēķina , that being the unit vector from  to the sphere's origin.
Pieņemot, ka sfēras poli tiek pielīdzināti Y asij, tad UV koordinātas  intervālā var tikt aprēķinātas šādi:
Romualds Jermaks

Dzīvesgājums

Dzimis 1931. gada 10. jūnijā Šķaunes pagastā ērģelnieka Boļeslava Jermaka ģimenē. Pēc Otrā pasaules kara mācījās Slokas vidusskolā, tad Jāzepa Mediņa mūzikas vidusskolā (1954–1957). Studēja Latvijas Konservatorijas Jāņa Ivanova kompozīcijas klasē, kuru beidza ar izcilību (1962). Strādāja Rēzeknes (1962–1963) un Cēsu (1963–1964) mūzikas vidusskolā, strādāja par skaņu režisoru Latvijas Televīzijā (1964–1971).
Kopš 1971. gada strādāja Latvijas konservatorijā, 1976. gadā viņu ievēlēja par Kompozīcijas katedras vecāko pedagogu, 1988. gadā par docentu. 
Pēc Latvijas neatkarības atjaunošanas strādāja Daugavpils mūzikas vidusskolā (1992–1997), kur atjaunoja Ērģeļu klasi.

Darbi

Sacerējis ap 20 koncertu dažādiem instrumentiem un kamerorķestrim. Reliģiskā mūzika - 13 mesas, to vidū "Missa Solemnis", kas veltīta Romas pāvestam Jānim Pāvilam II. Kora oratorijas "Salaspils sirdspuksti", "Es tēvu zemei noliecos", "Sāpju ceļš". Kora poēmas, kantātes, dziesmu cikli. Skaņdarbi ērģelēm ciklā "Latvijas vēsturiskās ērģeles". Skaņdarbi ērģelēm: 10 koncerti, 3 sonātes, "Rīgas ainavas", "Pastorāle". Paskalja "Pūt vējiņi". Latviešu tautasdziesmu apdares koriem, ērģelēm, klavierēm. Dziesmas bērniem. Skaņdarbi koklei.
Latvijas Krievu savienība

Vadība

Valdes līdzpriekšsēdētāji: Tatjana Ždanoka, Jurijs Petropavlovskis, Miroslavs Mitrofanovs. Frakcijas vadītāji Saeimā bija J. Jurkāns (1998—2003), J. Sokolovskis (2003), J. Pliners (2003—2010).
Partijas birojā amata pēc ietilpst kongresā ievēlamie līdzpriekšsēdētāji. Pārējos biroja locekļus (2016. gadā — J. Plineru, V. Buzajevu, A. Ļivčaku un A. Tolmačovu) no sava vidus ievēlē valde, kas sastāv no 3 valdes līdzpriekšsēdētājiem un vēl 24 valdes locekļiem, kurus arī ievēlē kongress.
Džons Isners—Nikolā Maī (2010. gada Vimbldonas čempionāts)

2010. gada Vimbldonas čempionāta pirmās kārtas spēle starp amerikāni Džonu Isneru un francūzi Nikolā Maī ir visu laiku garākā tenisa spēle visā sporta veida vēsturē. Spēle ilga 11 stundas un 5 minūtes, kopumā spēle tika izspēlēta triju dienu laikā. Tajā uzvarēja Dž. Isners ar 6–4, 3–6, 6–7(7–9), 7–6(7–3), 70–68 (183 geimi). Spēle tika uzsākta 2010. gada 22. jūnijā plkst. 17.13 (UTC) un beidzās 24. jūnijā plkst. 15.48 (UTC). Izšķirošais sets ilga 8 stundas un 11 minūtes.
Visa dzīvība zaļo

Sižets

Romāna galvenais varonis ir bankrotējis apdrošināšanas aģents Bredšovs Kārters, kurš dzīvo nelielā pilsētiņā ar nosaukumu Milvila. Pilsēta nokļūst pasaules uzmanības centrā pēc tam, kad to ieskāvusi neredzama barjera, caur kuru nav iespējams izkļūt vienīgi cilvēkiem. Barjeru radījušas ar saprātu apveltītas puķes. Šīs puķes kādreiz bija atradis Bredšova Kārtera tēvs, kas šos augus ar violetajiem ziediem atnesa uz pilsētu, pavairoja un rūpējās par tiem. Taču šīs puķes īstenībā bija atnācēji no citas pasaules, kas atrodas turpat uz Zemes, taču atpaliek laikā no mūsu pasaules par niecīgu sekundes daļu. Kārteram nejauši izdodas nokļūt šajā pasaulē, kuru apdzīvo tikai šīs violetās puķes. Viņš uzzina, ka Puķes spēj pieņemt jebkura uz Zemes esoša auga izskatu. Puķēm nav sliktu nodomu, tās vēlētos sadarboties ar mūsu pasauli, taču Zeme nav gatava šādam kontaktam, un uz Milvilu paredzēts nomest ūdeņraža bumbu. Bredšovs Kārters ar vietējā dzērāja Kleinā Granta palīdzību atrod netriviālu izeju no situācijas.

Publicēšana

Romānu "Visa dzīvība zaļo" pirmoreiz publicēja izdevniecība Doubleday 1965. gadā. Kopš tā laika grāmata izdota vismaz 21 reizi. Latviešu valodā tā izdota 1969. gadā sērijā "Fantastikas pasaulē" (izdevniecība "Zinātne", no angļu valodas tulkojusi Helma Lapiņa).

Apbalvojumi un novērtējums

1966. gadā romāns tika nominēts Nebula Award for Best Novel balvai par labāko romānu.
Mode

Mode ir vispārējais termins noteiktā laikposmā, noteiktā vidē valdošā gaume attiecībā uz apģērbu, apaviem, aksesuāriem, frizūrām, sadzīves priekšmetiem, dzīvesveidu u.t.t. Mode atsaucas uz jebko, kas ir aktuāls cilvēku apģērbā. Par modes galvaspilsētām tiek uzskatītas Londona, Parīze, Milāna, Ņujorka. Šajās pilsētās arī notiek četri lielie modes šovi. Jēdziens tika ieviests 17. gadsimtā.
Pulkovas augstienes

Pulkovas augstienes (krievu: Пулковские высоты) ir pauguru virkne Krievijas pilsētas Sanktpēterburgas dienvidu daļā. Tā ir Baltijas-Lādogas kāples sastāvdaļa, kas iekļaujas Ižoras augstienes ziemeļdaļā. Veidota no kembrija māliem, ko sedz ledāja sanesas. Sasniedz līdz 73 m augstumu. Paugurā — Pulkovas kalnā, kas novietojies augstieņu ziemeļos, atrodas Krievijas Zinātņu akadēmijas Pulkovas astronomijas observatorija. Otrā pasaules kara laikā augstienes bija viens no Ļeņingradas aizsardzības sektoriem, kur kaujās piedalījās arī latviešu leģionāri. Kauju vietā 1967. gadā atklāts piemineklis "Pulkovas robeža".
1991. gada Latvijas čempionāts šahā

1991. gada Latvijas šaha čempionāts - Latvijas 2. atklātais šaha čempionāts.

Turnīra gaita

Latvijas 1991. gada atklātais šaha čempionāts notika no 21. līdz 31. martam Rīgā. Turnīrs noritēja pēc Šveices sistēmas 11 kārtās, un tajā piedalījās vēl vairāk dalībnieku nekā iepriekšējā gadā - 196. Uz turnīru bija ieradušies 11 ārvalstu dalībnieki no Krievijas, Lietuvas, Igaunijas, Polijas, Francijas un pat viens šahists no Tunisijas. No viesiem spēcīgākais bija lielmeistars Jevgēņijs Svešņikovs, kas tajā laikā šaha sacensībās vēl pārstāvēja Krieviju. Viņš arī uzvarēja turnīrā, savācot 9 punktus (+8, -1, =2). Par puspunktu no Svešņikova atpalika Latvijas šahistu kvartets: Vladimirs Bagirovs, Juzefs Petkēvičs, Alvis Vītoliņš un Normunds Miezis. Bija paredzēts papildturnīrs starp Latvijas dalībniekiem, kas dalīja 2. - 5.vietu, taču Bagirovs un Petkēvičs tajā atteicās piedalīties, tādēļ 4 partiju papildus mačs notika starp Miezi un Vītoliņu. Izšķirošajā partijā labāks bija Miezis, kas izcīnīja savu pirmo Latvijas čempiona titulu.
Latvijas 1991. gada atklātais šaha čempionāts sievietēm notika no 26. janvāra līdz 3. februārim Rīgā. Arī sievietes bija pārgājušas uz Šveices sistēmu. Turnīrā piedalījās 4 viešņas: Asta un Rita Dambravaites (abas - Lietuva), Svetlana Sudņikova (Baltkrievija) un Leili Pernpū (Igaunija). Labāk no viņām veicās Astai Dambravaitei, kura turnīrā ierindojās 3. vietā. Par čempiones titulu cīnījās iepriekšējā gada uzvarētāja Anda Šafranska un Guna Skujiņa. Lai gan pēc uzvaras savstarpējā partijā 6. kārtā Skujiņa panāca Šafransku, tomēr uzvaras pēdējās trīs kārtās Šafranskai nodrošināja panākumu kopvērtējumā. Tas bija viņas otrais pēc kārtas un ceturtais Latvijas čempiones tituls.

Latvijas atklātā šaha čempionāta pirmo vietu rezultāti

1. Svešņikovs J. 9, 2.-5. Bagirovs V., Miezis N., Petkēvičs J., Vītoliņš A. pa 8,5, 6.-10. Fridmans D., Savko A., Sokolovs A., Šmits A., Žuravļovs V. pa 8, 11.-27. Aleksandrovs S., Daudzvārdis J., Drīliņš A., Gobleja K., Grasis J., Kazačenkovs V., Kārkliņš I., Kirilovs V., Klovāns J., Kļuners V., Kosiņecs D., Lanka Z., Luckāns I., Musels D., Neibults M., Skuja A., Stavrinovs (Raudive) A. pa 7,5 punktiem.
Ārons Rodžerss

Karjera

Universitātes laikā viņš pārstāvēja Kalifornijas universitāti Bērklijā, kur NCAA čempionātā pārstāvēja Kalifornijas "Golden Bears". Pārstāvēdams "Golden Bears", viņš uzstādīja vairākus universitātes rekordus. 2005. gada NFL draftā viņu Grīnbejas "Packers" izraudzījās pirmajā kārtā ar kopējo 24. kārtas numuru.
2010. gada sezonā viņš "Packers" sastāvā izcīnīja uzvaru XLV Superkausa izcīņā, pats spēlētājs atdeva trīs rezultatīvas piespēles un tika atzīts par spēles MVP. Tāpat FedEx Air vērtējumā Ā. Rodžerss tika atzīts par gada labāko spēlētāju.
Kopš Ā. Rodžerss ir kļuvis par pamatsastāva saspēles vadītāju viņš ir kļuvis ievērojams ar savu unikālo piezemējuma veikšanas svinēšanu.
Labiāls līdzskanis

Latviešu valoda

Latviešu valodā labiāli līdzskaņi ir bilabiāls nazāls slēdzenis /m/, bilabiāli eksplozīvi slēdzeņi /p/ un /b/, labiodentāli berzeņi /f/ un /v/. Nebalsīgais labiodentālais berzenis /f/ relatīvi nesen ienācis latviešu valodā un sastopams galvenokārt svešvārdos, piemēram [fɔneːtikɑ] (fonētika).
Varavīksne (grupa)

Varavīksne bija latviešu rokgrupa, kas aktīvi darbojās no 1974. līdz 1989. gadam un epizodiski turpina uzstāties arī pēc tam.

Vēsture

Mūziķis Imants Melnis izveidoja grupu 1974. gadā, kad vairāki tās dalībnieki vēl mācījās vidusskolā. Ansamblis darbojās Jelgavas rajona kolhoza "Nākotne" klubā. Grupas uzplaukums sākās, kad tai pievienojās taustiņinstrumentālists, dziesmu autors un dziedātājs Rolands Polis. "Varavīksnē" dziedāja arī Rolanda sieva Vizma Pole, kas kļuva par festivāla "Jaunības balsis" laureāti (1979), kā arī Valērija Tuliševska. Aktīva koncertdarbība sākās 1976. gadā, turpmāk grupa spēlējusi gan Latvijā, gan Igaunijā un Moldāvijā.
1984. gadā "Varavīksne" veiksmīgi uzstājās republikāniskajā pašdarbības skatē Liepājā, kur tika atskaņots arī viens no grupas lielākajiem grāvējiem "Kolosāli". Šo dziesmu ar Laimoņa Vāczemnieka dzeju sarakstījusi Dobeles skolas mūzikas pedagoģe Astrīda Klāsone, un tā vairākus gadus bija palikusi bez ievērības, līdz Imants Melnis to nolēma iekļaut "Varavīksnes" repertuārā. Klāss Vāvere tolaik rakstīja, ka "Varavīksne" salīdzinājumā ar citiem ansambļiem izceļas "ar košiem tērpiem, kustībām labas gaumes robežās, kā arī visai aizrautīgu muzicēšanu roka manierē.  
1985. gadā notika grupas koncerti Rīgā, Operetes teātrī, dziesmas rādīja Latvijas televīzijā, un tās skanēja radio. Pēc tam Rolands Polis nolēma dibināt ansambli "Anniņa" Dobeles rajona kolhozā "Zelta druva", tādēļ Imants Melnis par nākamo muzikālo vadītāju uzaicināja no Līviem aizgājušo taustiņinstrumentālistu un dziesmu autoru Modri Šternu. Viņš izveidoja citu sastāvu, kas pastāvēja līdz 1989. gadam: vokāls - Oļegs Einbergs, Valdis Indrišonoks, taustiņinstrumenti - Imants Melnis, Modris Šterns, ģitāra - Dainis Leitāns, basģitāra - Juris Vītols, sitaminstrumenti - Vitālijs Čakšs. Tapa Šterna dziesmas ar paša tekstiem ("Stacija", "Džuljeta"), kā arī Guntara Rača vārdiem ("Vētrasputns"). 1986. gadā grupa piedalījās "Mikrofona" aptaujā ar dziesmu "Stacija", tā tika iekļauta arī aptaujas skaņuplatē. 1988. gadā dziesma "Džuljeta" aptaujā ieguva 29. vietu.
90. gadu sākumā grupas darbība apsīka. 2008. gadā izdota grupas labāko dziesmu izlase "Cauri gadiem".
Imants Melnis turpina uzstāties joprojām. "Varavīksnes" mūziķi sapulcējās 2015. gadā, lai grupas "Dālderi" līdera Edvīna Zariņa jubilejas koncertā nodziedātu dziesmu "Kolosāli".
2016. gadā Reiks izveidoja dziesmas "Daugava" (V. Čakša mūzika, V. Rūjas teksts) hiphopa versiju ar nosaukumu "Par Latviju".
Mārtiņš Bīmanis

Dzīvesgājums

Mārtiņš Bīmanis ir dzimis 1864. gada 1. maijā Lielplatones pagastā. 1891. gadā viņš beidza Rīgas Politehnikuma Inženieru nodaļu. Vadīja Maskavas pilsētas Kanalizācijas nodaļu. Pēc atgriešanās Latvijā strādāja Latvijas Universitātē, Inženierzinātņu fakultātes dekāns, prorektors saimniecības lietās un LU rektors no 1931. līdz 1933. gadam. 1944. gadā ievēlēts par LU Goda biedru.
TV5 Latvija

Vēsture

1996. gadā jūnijā kanāls TV Rīga uzsāka apraidi kā galvaspilsētas kanāls. Šī kanāla apraide notika no Rīgas radio un televīzijas torņa. Kanāla apraide bija 70 kilometru rādiusā ap Rīgu. 1999. gadā kanāla licence uz laiku bija apstādināta, jo Nacionālā radio un televīzijas padome sūdzējās par kanāla darbību, bet lai atkal saņemtu atļauju raidīt kanālu, 2001. gada martā tā atsāka savu darbību.
No 2001. gada 1. oktobra kanāls TV Rīga nomainīja nosaukumu un sāka raidīt kā kanāls TV5. Sākotnēji kanāls TV Rīga savu programmu pārraidīja latviešu un krievu valodās, bet līdz ar nosaukuma nomaiņu TV5 savu programmu raidīja tikai krievu valodā.
Kanāls TV5 raidīja astoņdesmit procentos Latvijas teritorijas. Tas bija viens no tiem Latvijas televīzijas kanāliem, kas pilnībā raidīja krievu valodā. Ieraksti tika subtitrēti latviešu valodā, bet raidījumi, kuri tika raidīti tiešraidē krievu valodā, bija bez tulkojuma. Šis kanāls bija pieejams arī kabeļtelevīzijā un internetā.
2010. gada martā kanālu TV5 kopā ar LNT no masu mediju korporācijas "News Corporation" iegādājās Latvijas uzņēmums "Neatkarīgie nacionālie mediji".
2010. gada 14. decembrī pēc pulksten 14.00 tika pārtaukta kanāla TV5 signāla retranslācija caur pavadoni Astra 4A, kuru apkalpo satelītoperators SES Astra. SES Astra to skaidroja ar kanāla neizpildītajām saistībām, bet TV5 vadība izvairījās sniegt paskaidrojumus.
2012. gada 9. janvārī par kanāla TV5, LNT un Kanāls 2 televīzijas īpašnieku kļuva Zviedrijas mediju kompānija "Modern Times Group".
Kanāls TV5 ilgāku laiku bija strādājis ar ievērojamiem zaudējumiem, un, lai mazinātu kanāla LNT zaudējumus, 2016. gada 31. martā finansiālu apsvērumu dēļ tika pieņemts lēmums, ka kanāla TV5 darbība tiks pārtraukta.
Goba (stacija)

Vēsture

Pieturas punkts tika atvērts 1933. gadā. Pēc pasažieru satiksmes slēgšanas 2000. gadā pieturas punkts vairs netiek izmantots.
Mitišči

Sports

Mitiščos bāzēts Kontinentālās hokeja līgas klubs Mitišču "Atlant", kā arī tā jauniešu klubs Mitišču "Atlanti", kas spēlē Jaunatnes hokeja līgā. Abas komandas savas mājas spēles aizvada Mitišču arēnā, kurā arī tika aizvadītas daļa no 2007. gada Pasaules čempionāta hokejā spēlēm.
Infortar

Vēsture

Investīciju sabiedrību 1997. gadā dibināja privāti investori, lai ieguldītu līdzekļus kuģniecībā Tallink, kas tajā laikā piedzīvoja lielas grūtības. Sākotnēji Infortar koncentrējās uz investīcijām Tallink, bet kopš 2004. gada tā iesaistījās nekustamo īpašumu un transporta biznesā.
2016. gadā Infortar, Eesti Gaas padomes loceklis Ārne Sārs, Latvijas Gāze padomes priekšsēdētāja vietnieks Juris Savickis un tranzīta uzņēmējs Viktors Golinskis dibināja uzņēmumu OÜ Trilini Energy ar mērķi pirkt Eesti Gaas. 
23. februārī paziņots, ka Trilini Energy no Fortum Heat and Gas Oy pērk tam piederošo vairākumu Eesti Gaas kapitāldaļu (51,38 %). Darījums pēc Igaunijas Konkurences padomes atļaujas saņemšanas pabeigts 31. martā. 
Trilini Energy bija arī izteicis pirkšanas piedāvājumu citiem Eesti Gaas akcionāriem Gazprom un Itera Latvija.
13. maijā Trilini Energy noslēdza līgumu ar Gazprom par tam piederošo Eesti Gaas 37,03 % kapitāldaļu pirkšanu. Augustā Trilini Energy no SIA Itera Latvija nopirka 10,02 % Eesti Gaas akciju. Līdz ar to Trilini Energy bija ieguvis 98,43 % Eesti Gaas kapitāldaļu. Septembrī Infortar daudzajiem mazajiem akcionāriem izteica akciju izpirkšanas piedāvājumu. Decembrī Trilini kļuva par vienīgo Eesti Gaas īpašnieku.
2017. gadā Eesti Gaas akcijas tika sadalītas Trilini Energy akcionāriem: Infortar (67 %), IGLATS OÜ (12,5 %), SKVL Vara OÜ (10,5 %), GVA SISTEMS OÜ (10 %).
Alkāni

Alkāni ir piesātināto ogļūdeņražu veids. Piesātinātie ogļūdeņraži ir ogļūdeņraži, kam visi oglekļa atomi ir sp³ hibridizācijā, tas ir, tajos nav nepiesātināto saišu, un tāpēc tie neiesaistās pievienošanas reakcijās. Piesātinātos ogļūdeņražus iedala alkānos un cikloalkānos. Cikloalkānu īpašības (izņemot atsevišķus mazmolekulārus savienojumus) būtiski neatšķiras no atbilstošo alkānu īpašībām, tāpēc bieži vien ar jēdzienu piesātinātie ogļūdeņraži saprot tieši alkānus. Alifātiskie (taisnas virknes) ogļūdeņraži ir ķīmiski visai stabili un reaģē visai smagos apstākļos (paaugstinātā temperatūrā (nitrēšana, it īpaši oksidēšana)). Šos savienojumus var halogenēt, apstarojot ar ultravioleto radiāciju. Cikloalkāni ar lieliem (un nesaspriegtiem) cikliem arī ir stabili. Cikloaklāni ar maziem un saspriegtiem cikliem (ciklopropāns, ciklobutāns) ir ķīmiski aktīvāki. Degviela, kas satur tikai piesātinātos ogļūdeņražus, labāk glabājas (mazāk bojājas uzglabāšanas laikā).
Alkānu vispārīgā ķīmiskā formula ir CₙH₂ₙ₊₂. Sākot ar n = 4, alkāniem ir iespējami izomēri. Līdz n = 4 alkāni ir gāzes, tālāk ir šķidrumi un cietas vielas. Cikloalkānu vispārīgā formula ir CₙH₂ₙ.
Bujņicki

Bujņicki (poļu: Bujniccy, Bujnicki) jeb Buiņicki ir sena lietuviešu cilmes poļu dzimta, kas 18. gadsimtā ieceļojusi Inflantijas vaivadijā.

Vēsture

Par dzimtas priekšteci uzskata 15. gadsimtā dzīvojušo Jurģi Toločko, kas esot bijis Lietuvas dižkunigaiša Ķēstuta dēla Vaidota dēls, iespējams nogalināts ap 1401. gadu, aizstāvot Kauņas pili pret Vācu ordeņa uzbrukumu. Savu vārdu dzimta ieguvusi no Bujnicas, kas atrodas uz dienvidiem no Mohiļevas.
Pēdējais kņazu dzimtas vīriešu pārstāvis bija kņazs Aleksijs, kurš nomira 1506. gadā un visu savu īpašumu norakstījis Kijevas klosterim.
1820. gadā Dagdas muižnieks Kazimirs Bujņickis kopā ar Plāteriem aktīvi cīnījās par dzimtbūšanas atcelšanu Latgalē, tomēr Latgales apriņķi nepievienojās dzimbūšanas atcelšanai Baltijas guberņās.
Viņa dēls Zigmunts Bujņickis bija Janvāra sacelšanās organizētājs Latgalē 1863. gada aprīlī, sadarbojās ar Leonu Plāteru un Vladislavu Soltānu. Tādēļ Krievijas impērijas valdība konfiscēja Bujņicku muižas, Zigmunta Bujņicka sieva Aneta tika izsūtīta uz Tambovas guberņu, bet viņš pats devās trimdā uz Franciju. Viņa brālis Boļeslavs Bujņickis tika ieslodzīts cietumā. Krievu valdības sakūdītie zemnieki izlaupīja un nodedzināja Dagdas muižu.
Kobzar

Vārda definīcija

Tulkojumā no ukraiņu valodas "kobzar" nozīmē "bards, klejojošs dziesminieks", kurš spēlē kobzu, lautai līdzīgu instrumentu. Mūsdienu ukraiņu valodā šis vārds vairāk tiek asociēts ar šo literāro darbu sēriju, par ko Ševčeko saņēma atbilstošo iesauku.
Letu karagājieni uz Krievzemi (1218—1219)

1218. gada letu karagājiens uz Krievzemi notika tūlīt pēc krievu karagājiena uz Imeru un Idumeju 1218. gada beigās. Karagājienu iemesls bija atriebība par krievu karagājienā izdarītajiem postījumiem un cilvēku nogalināšanu Vidzemē. Leti izpostīja krievu zemi, izlaupīja ciemus, nogalināja un sagūstīja cilvēkus un "neatstāja nepadarītu nevienu ļaunumu, uz ko bija spējīgi." .
1219. gada letu karagājiens uz Krievzemi notika 1219. gada vasarā kā iepriekšējo karagājienu turpinājums. Tajā piedalījās leti no Kokneses un no Zobenbrāļu ordenim pakļautās Tālavas daļas. Tā paša gada rudenī Pleskavas krievi ieradās atbildes karagājienā ordeņa Tālavas vasaļu zemēs.
Ēģipte

Iedzīvotāji

Ap 98% ēģiptiešu ir vai nu seno ēģiptiešu pēcteči, vai to arābu pēcnācēji, kuri iekaroja Ēģipti un apmetās tajā uz dzīvi 642. gadā. Pirms arābu iebrukuma vairums ēģiptiešu bija kristieši kopti. Arābi ieviesa islāmu, un tagad vairāk nekā 90% valsts iedzīvotāju ir musulmaņi. Iedzīvotāju skaits Ēģiptē strauji palielinās: katru gadu ap 1,2 miljoniem jaundzimušo. Tas rada grūtības Ēģiptes saimniecībai, jo cilvēku dzīvošanai piemērotas zemes jau tā ir pārapdzīvotas.

Dabas resursi

Nozīmīgs Ēģiptes dabas resurss ir Nīlas upe, lai gan valsts teritorijā ir dažādi derīgo izrakteņu krājumi: zelts, urāns, fosfāti, dzelzs rūda u. c. Visvairāk Ēģiptē iegūst naftu un dabasgāzi. Ēģipte ir 4. lielākā valsts no naftas ieguvējām Āfrikā aiz Nigērijas, Alžīrijas un Lībijas. Gandrīz 25% strādājošo ir nodarbināti rūpniecībā, īpaši — lauksaimniecības produktu pārstrādē un derīgo izrakteņu apstrādē. Daudz iedzīvotāju veic kokvilnas pirmapstrādi, strādā tekstilrūpniecībā un apģērbu ražošanā, kā arī valsts pārvaldē. Nozīmīgas nozares ir naftas pārstrāde, minerālmēslu, cementa un cukura ražošana. Attīstās arī mazais bizness: podniecība, parfimērija un amatnieku uzņēmumi, kuri savas preces ik gadu piedāvā vairāk nekā 4 miljoniem tūristu, kas ierodas Ēģiptē.
Kopējās naftas rezerves veido 2,9 miljardi barelu. Vislielākās tās iegulas atrodas Sīnāja pussalā, pie Suecas līča un Ēģiptes ziemeļaustrumos. Dabasgāzes rezerves veido apmēram 1000 miljardu kubikmetru. Lielāko dabasgāzes daļu iegūst Abukiras atradnē. Ēģiptē iegūst dzelzs un mangāna rūdu, azbestu, ģipsi un anhidrītu, diezgan daudz sāls, sastopami arī fosfāti un fosforīti.

Klimats

Ēģiptē ir sauss klimats. Vairāk mitruma ir tikai Vidusjūras piekrastē, bet arī tur nokrišņu ir maz — līdz 800 mm gadā. Lielākā valsts teritorija saņem ne vairāk kā 500 mm nokrišņu gadā, bet dažviet tuksnesī lietus nelīst gadiem. Sīnāja pussalas kalnos ziemā mēdz uzsnigt sniegs, tā kušanas ūdeņi tiek savākti un uzkrāti, lai tos izmantotu sausajā vasarā. Ēģiptes tuksnešos ir lielas diennakts gaisa temperatūras svārstības. Dienā, kad saule atrodas augstu debesīs, tā stipri sakarsē smiltis un klintis, tā ātri sasildot sauso gaisu. Gaisa temperatūra tad var sasniegt 50 °C. Kad saule ir noritējusi, tuksnesis strauji atdziest, tāpēc gaisa temperatūra 24 stundu laikā var mainīties pat par 37 °C.

Ģeogrāfija

Valsts platība pārsniedz miljonu kvadrātkilometru, taču līdz pat 90 % ēģiptiešu dzīvo šaurā auglīgas zemes joslā Nīlas upes ielejā. Uz rietumiem no Nīlas ielejas stiepjas Austrumu (Arābijas) tuksnesis — neauglīga zemes, ko ieskauj kalnu grēda, kuras augstums sasniedz vairāk kā 2 km, bet garums — vairāk kā 800 km. Uz rietumiem no Nīlas ielejas atrodas Rietumu (Lībijas) tuksnesis, kas aizņem 2/3 Ēģiptes platības. Rietumu tuksnesis stiepjas līdz pat Ziemeļāfrikas krastam un ir pazīstams kā Sahāras tuksnesis. Lai gan tuksnesī ir ļoti augsta temperatūra, neauglīga zeme, tomēr vētras un zemais gaisa spiediens rada labvēlīgus apstākļus auglīgu oāžu pastāvēšanai. No septiņām Ēģiptes oāzēm lielākās ir Hārga, Dāhla un Farāfira.
Apdrošināšana

Apdrošināšana ir risku iestāšanās ekonomisko seku nodošana apdrošinātājam par apdrošināšanas līgumā noteikto apdrošināšanas prēmiju. Tas ir noteikts ekonomisko darījumu veids, kura mērķis ir nodrošināt apdrošināšanas aizsardzību cilvēkiem un to darījumiem.
Apdrošināšana ir brīvprātīga, izņemot gadījumus, kad to obligāti pieprasa likums. Apdrošināšanas prēmiju nosaka apdrošinātājs.